Jilatang; 02-01-11
SIA PADUSI NAN BASALEMPANG TU?
BINI PEJABAT AWAK?
Oleh: Wisran Hadi
“Indak ado rujukan budayanyo doh program uni uda tu, Jila. Itu hanyo pangganti namo dari pemilihan ratu-ratu tumah. Indak sasuai jo budaya Minang awak ko doh, kanti. Hantu paburu! Tapi si Jila di siko pulo inyo bamain. Inyo buek acara uni uda tu saluruah nagari. Apo mukasuiknyo? Untuk malatiah gadih-gadih tu manjadi padusi gata!” sorak si Atang samo surang.
“Tang. soal uni uda tu kini alah jadi budaya. Gubernur, Bupati, Walikota jo sagalo urang-urang bapangkek tenggi di nagari ko alah satuju. Soal sasuai atau indak jo budaya Minang, itu kan tagantuang jo eska pejabat-pejabat tu. Tahu waang ndak, budaya awak ko kini tagantuang eska,” jawek si Jila.
“Cubo caliak poto di koran ko ha!” kato Atang sambia mangambangan koran nan lah remok di muko si Jila. “Caliak elok-elok! Iko tamu awak. Menteri. Datang ka nagari ko. Disambuik dek pejabat tenggi awak. Tapi bini-bini pejabat tenggi awak tu indak nampak lai doh. Lah tatimbun dek poto uni uda nan mangamek di sabalah menteri. Payah waden manjalehan ka kamanakan den, kutiko nyo tanyo. Nan basalempang tu sia tu mak datuak? Bini pejabat awak?” kato Atang jo suaro malangkiang.
“Kalau waang indak satuju jo uni uda tu, kabaa juo lai. Nan indak satuju kan waang surang nyo. Apolah artinyo suaro waang ditangah suaro urang banyak? Tando awak ba negara, awak musti ikuik apo nan dibuek dek pemerintah,” kato Jila.
“Lai tahu waang ndak Jila. Dek ulah-ulah pamilihan uni uda tu, lah banyak gadih-gadih pai operasi muko ka Singapura. Nan pesek iduangnyo nyo papanjang. Nan ketek pingguanyo nyo suntik jo silikon. Itu nan katuju dek waang? Katuju dek waang padusi-padusi Minang ko jadi mantiak dek kepalsuan-kepalsuan? Jo caro saroman itu awak ka malawan dunia urang?” kato si Atang. “Nan penting kini lai tahu waang ndak? Kapalo! Kapalo saluruah pemuda-pemudi Minang ko nan harus diisi!” lanjuik si Atang.
“Jadi, manuruik waang budaya uni uda tu indak paralu ditaruihan?” tanyo si Jila.
“Indak. Nan paralu awak pacaliak an ka wisatawan tu urang nan baradaik, urang nan basopan santun, urang nan taat baugamo, urang nan manjalanan adatnyo elok-elok. Itu nan ka dicaliak dek wisatawan tu! Uni uda tu kan cuma mamanuhi salero babarapo urang pemerintahan sajo nyo tu. Jadi, indak ado kaitannyo antaro uni uda tu jo budaya nan ka awak pacaliakan ka wisatawan tu doh,” jawek si Atang.
“Kalau indak ado uni uda ko, tantu indak ka maju dunia pariwisata awak ko doh,” kato si Jila.
“Kecek sia tu kawan? Nan paralu dibina adolah urang-urang kesenian. Inyo nan maisi acara bilo wisatawan tu datang. Santiang mutu kesenian awak, awak akan dikana salamonyo dek wisatawan tu. Jaleh program budaya awak, bahondoh pondoh wisatawan tu datang. Indak uni uda doh, handia! Sakamek-kamek uni uda awak, tantu labiah hot lai miss universe. Indak katakana bagai uni uda awak ko dek mereka tu doh,” kato Atang.
“Lalu, baa caronyo mambuek mereka tu tahu bahaso awak ko lai baradat. Kalau iyo wisata awak ko wisata budaya?” tanyo Jila.
“Jaan cuma adat tu tingga di pidato-pidato, dalam pepatah-petitih sajo,” jawek Atang.***
min_Latn min_Latn bjn_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn